Document ID: 32013R0944

Title and Content:
ΚΑΝΟΝΙΣΜΌΣ (ΕΕ) αριθ. 944/2013 ΤΗΣ ΕΠΙΤΡΟΠΉΣ της 2ας Οκτωβρίου 2013 σχετικά με την τροποποίηση του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων, με σκοπό την προσαρμογή του στην τεχνική και επιστημονική πρόοδο (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (1), και ιδίως το άρθρο 37 παράγραφος 5 και το άρθρο 53, Εκτιμώντας τα ακόλουθα: (1) Με την 5η αναθεώρηση του Παγκοσμίως Εναρμονισμένου Συστήματος Ταξινόμησης και Επισήμανσης των Χημικών Προϊόντων (στο εξής «GHS») των Ηνωμένων Εθνών επήλθαν αλλαγές όσον αφορά τη δήλωση προφύλαξης P210 που περιλαμβάνεται στο παράρτημα IV μέρος 1 πίνακας 6.2 του κανονισμού (ΕΚ) αριθ. 1272/2008, οι οποίες δεν ελήφθησαν πλήρως υπόψη στον κανονισμό (ΕΕ) αριθ. 487/2013 της Επιτροπής (2). Για λόγους συνέπειας, είναι αναγκαίο να προβλεφθεί η πλήρης εναρμόνιση μεταξύ του GHS και του κανονισμού (ΕΚ) αριθ. 1272/2008. (2) Το μέρος 3 του παραρτήματος VI του κανονισμού (ΕΚ) αριθ. 1272/2008 περιλαμβάνει δύο πίνακες εναρμονισμένης ταξινόμησης και επισήμανσης επικίνδυνων ουσιών. Στον πίνακα 3.1 παρατίθεται η εναρμονισμένη ταξινόμηση και επισήμανση επικίνδυνων ουσιών με βάση τα κριτήρια που καθορίζονται στο παράρτημα I μέρη 2 έως 5 του κανονισμού (ΕΚ) αριθ. 1272/2008. Στον πίνακα 3.2 παρατίθεται η εναρμονισμένη ταξινόμηση και επισήμανση επικίνδυνων ουσιών με βάση τα κριτήρια που καθορίζονται στο παράρτημα VI της οδηγίας 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών (3). Είναι αναγκαίο να τροποποιηθούν οι δύο αυτοί πίνακες ώστε να συμπεριληφθούν, αφενός επικαιροποιημένες ταξινομήσεις ουσιών που υπόκεινται ήδη στην εναρμονισμένη ταξινόμηση και, αφετέρου, νέες εναρμονισμένες ταξινομήσεις. (3) Η επιτροπή αξιολόγησης κινδύνων (RAC) του Ευρωπαϊκού Οργανισμού Χημικών Προϊόντων (ECHA) εξέδωσε γνωμοδοτήσεις σχετικά με προτάσεις εναρμονισμένης ταξινόμησης και επισήμανσης ουσιών, που είχαν υποβληθεί στον ECHA δυνάμει του άρθρου 37 του κανονισμού (ΕΚ) αριθ. 1272/2008. Με βάση τις γνωμοδοτήσεις αυτές, καθώς και τις παρατηρήσεις που υπέβαλαν τα ενδιαφερόμενα μέρη, κρίνεται σκόπιμο να τροποποιηθεί το παράρτημα VI του κανονισμού (ΕΚ) αριθ. 1272/2008 ώστε να εναρμονιστούν η ταξινόμηση και η επισήμανση ορισμένων ουσιών. (4) Οι εναρμονισμένες ταξινομήσεις που παρατίθενται στο παράρτημα VI μέρος 3 του κανονισμού (ΕΚ) αριθ. 1272/2008, όπως τροποποιείται με τον παρόντα κανονισμό, δεν θα πρέπει να εφαρμοστούν αμέσως, δεδομένου ότι οι επιχειρήσεις θα χρειαστούν κάποιο χρονικό διάστημα για να προσαρμόσουν την επισήμανση και τη συσκευασία των ουσιών και των μειγμάτων στις νέες ταξινομήσεις και να πωλήσουν τα υπάρχοντα αποθέματα. Επιπλέον, οι επιχειρήσεις θα χρειαστούν κάποιο χρονικό διάστημα για να εκπληρώσουν τις υποχρεώσεις καταχώρισης που προκύπτουν από τις νέες εναρμονισμένες ταξινομήσεις ουσιών οι οποίες ταξινομούνται ως καρκινογόνες, μεταλλαξιογόνες ή τοξικές για την αναπαραγωγή, των κατηγοριών 1Α και 1Β (πίνακας 3.1) και των κατηγοριών 1 και 2 (πίνακας 3.2), ή ως πολύ τοξικές για τους υδρόβιους οργανισμούς, με μακροχρόνιες επιπτώσεις στο υδάτινο περιβάλλον, ιδίως τις υποχρεώσεις που απορρέουν από το άρθρο 23 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (4). (5) Όσον αφορά την ουσία «pitch, coal tar, high-temp.» (αριθ. ΕΚ: 266-028-2), οι επιχειρήσεις θα χρειαστούν περισσότερο χρόνο για να εκπληρώσουν τις υποχρεώσεις καταχώρισης που προκύπτουν από τις νέες εναρμονισμένες ταξινομήσεις ουσιών οι οποίες ταξινομούνται ως πολύ τοξικές για τους υδρόβιους οργανισμούς, με μακροχρόνιες επιπτώσεις στο υδάτινο περιβάλλον, ιδίως τις υποχρεώσεις που απορρέουν από το άρθρο 3 και το παράρτημα III της οδηγίας 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων (5). Συνεπώς, θα πρέπει να προβλεφθεί μεγαλύτερη μεταβατική περίοδος μέχρι την υποχρεωτική εφαρμογή της εναρμονισμένης ταξινόμησης. (6) Όσον αφορά την ουσία «gallium arsenide» (αριθ. ΕΚ: 215-114-8), η RAC πρόκειται να εκδώσει νέα γνωμοδότηση σχετικά με την τάξη κινδύνου «τοξικότητα για την αναπαραγωγή». Συνεπώς, η συγκεκριμένη τάξη κινδύνου δεν θα πρέπει να περιλαμβάνεται στο παράρτημα VI του κανονισμού (ΕΚ) αριθ. 1272/2008 μέχρις ότου οριστικοποιηθεί η εν λόγω γνωμοδότηση. (7) Όσον αφορά την ουσία «polyhexamethylene biguanide hydrochloride» (αριθ. CAS 27083-27-8 ή 32289-58-0), υπάρχουν νέα επιστημονικά δεδομένα σχετικά με την τάξη κινδύνου «οξεία τοξικότητα (εισπνοή)», που υποδηλώνουν ότι η ταξινόμηση για τη συγκεκριμένη τάξη κινδύνου, την οποία συνιστούσε η RAC στη γνωμοδότησή της, βασιζόμενη σε παλαιότερα δεδομένα, μπορεί να μην είναι η ενδεδειγμένη. Συνεπώς, η εν λόγω τάξη κινδύνου δεν θα πρέπει να περιλαμβάνεται στο παράρτημα VI του κανονισμού (ΕΚ) αριθ. 1272/2008 μέχρις ότου δοθεί στη RAC η δυνατότητα να γνωμοδοτήσει σχετικά με τα νέα στοιχεία, ενώ θα πρέπει να περιλαμβάνονται όλες οι άλλες τάξεις κινδύνου που καλύπτονται από την προγενέστερη γνωμοδότησή της. (8) Σύμφωνα με τις μεταβατικές διατάξεις του κανονισμού (ΕΚ) αριθ. 1272/2008, οι οποίες επιτρέπουν την εθελοντική επίσπευση της εφαρμογής των νέων διατάξεων, οι προμηθευτές θα πρέπει να έχουν τη δυνατότητα να εφαρμόσουν τις εναρμονισμένες ταξινομήσεις που παρατίθενται στο παράρτημα VI μέρος 3 του κανονισμού (ΕΚ) αριθ. 1272/2008, όπως τροποποιείται με τον παρόντα κανονισμό, και να προσαρμόσουν αναλόγως την επισήμανση και τη συσκευασία, σε εθελοντική βάση, πριν από τις ημερομηνίες από τις οποίες καθίστανται υποχρεωτικές οι εναρμονισμένες ταξινομήσεις. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1272/2008 τροποποιείται ως εξής: 1) Το παράρτημα IV τροποποιείται σύμφωνα με το παράρτημα I του παρόντος κανονισμού. 2) Στο παράρτημα VI, το μέρος 3 τροποποιείται ως εξής: α) ο πίνακας 3.1 τροποποιείται ως εξής: i) οι καταχωρίσεις του παραρτήματος VI του κανονισμού (ΕΚ) αριθ. 1272/2008 που αντιστοιχούν στις καταχωρίσεις οι οποίες παρατίθενται στο παράρτημα II του παρόντος κανονισμού αντικαθίστανται από τις καταχωρίσεις του παραρτήματος II του παρόντος κανονισμού· ii) παρεμβάλλονται οι καταχωρίσεις που παρατίθενται στο παράρτημα III του παρόντος κανονισμού, τηρουμένης της σειράς των καταχωρίσεων του πίνακα 3.1· β) ο πίνακας 3.2 τροποποιείται ως εξής: i) οι καταχωρίσεις του παραρτήματος VI του κανονισμού (ΕΚ) αριθ. 1272/2008 που αντιστοιχούν στις καταχωρίσεις οι οποίες παρατίθενται στο παράρτημα IV του παρόντος κανονισμού αντικαθίστανται από τις καταχωρίσεις του παραρτήματος IV του παρόντος κανονισμού· ii) παρεμβάλλονται οι καταχωρίσεις που παρατίθενται στο παράρτημα V του παρόντος κανονισμού, τηρουμένης της σειράς των καταχωρίσεων του πίνακα 3.2. Άρθρο 2 1. Κατά παρέκκλιση των διατάξεων του άρθρου 3 παράγραφος 2, επιτρέπεται η ταξινόμηση, επισήμανση και συσκευασία των ουσιών και των μειγμάτων σύμφωνα με τον κανονισμό (ΕΚ) αριθ. 1272/2008, όπως τροποποιείται με τον παρόντα κανονισμό, πριν από την 1η Δεκεμβρίου 2014 και την 1η Ιουνίου 2015, αντίστοιχα. 2. Κατά παρέκκλιση των διατάξεων του άρθρου 3 παράγραφος 2, δεν απαιτείται έως την 1η Δεκεμβρίου 2016 εκ νέου επισήμανση και ανασυσκευασία σύμφωνα με τον κανονισμό (ΕΚ) αριθ. 1272/2008, όπως τροποποιείται με τον παρόντα κανονισμό, των ουσιών που έχουν ταξινομηθεί, επισημανθεί και συσκευαστεί σύμφωνα με τον κανονισμό (ΕΚ) αριθ. 1272/2008 και έχουν διατεθεί στην αγορά πριν από την 1η Δεκεμβρίου 2014. 3. Κατά παρέκκλιση των διατάξεων του άρθρου 3 παράγραφος 2, δεν απαιτείται έως την 1η Ιουνίου 2017 εκ νέου επισήμανση και ανασυσκευασία σύμφωνα με τον κανονισμό (ΕΚ) αριθ. 1272/2008, όπως τροποποιείται με τον παρόντα κανονισμό, των μειγμάτων που έχουν ταξινομηθεί, επισημανθεί και συσκευαστεί σύμφωνα με την οδηγία 1999/45/ΕΚ του Ευρωπαϊκού Κοινοβουλίου και του Συμβουλίου (6) ή τον κανονισμό (ΕΚ) αριθ. 1272/2008 και έχουν διατεθεί στην αγορά πριν από την 1η Ιουνίου 2015. 4. Κατά παρέκκλιση των διατάξεων του άρθρου 3 παράγραφος 3, οι εναρμονισμένες ταξινομήσεις που παρατίθενται στο παράρτημα VI μέρος 3 του κανονισμού (ΕΚ) αριθ. 1272/2008, όπως τροποποιείται με τον παρόντα κανονισμό, είναι δυνατόν να εφαρμοστούν πριν από τις ημερομηνίες που αναφέρονται στο άρθρο 3 παράγραφος 3. Άρθρο 3 1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Το άρθρο 1 παράγραφος 1 εφαρμόζεται από την 1η Δεκεμβρίου 2014, όσον αφορά τις ουσίες, και από την 1η Ιουνίου 2015, όσον αφορά τα μείγματα. 3. Το άρθρο 1 παράγραφος 2 εφαρμόζεται από την 1η Ιανουαρίου 2015 σε όλες τις καταχωρίσεις, εξαιρουμένης της καταχώρισης «pitch, coal tar, high-temp.» (αριθ. ΕΚ: 266-028-2), ως προς την οποία το άρθρο 1 εφαρμόζεται από την 1η Απριλίου 2016. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Οκτωβρίου 2013.

Classification Labels:
943
304
1934
311
1164
249

Label Descriptions:
{"943": "Τεκμηρίωση", "304": "ΕΚΠΑΙΔΕΥΣΗ", "1934": "Πολιτική για την υγεία", "311": "ΥΓΕΙΑ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 494
2479
87
4415
2470
2090
1362

EuroVoc IDs (Expanded): 494
2479
87
4415
2470
2090
1362

Dataset Source: meu

Split: test